ชัดแล้ว! ผถห.ECF ไฟเขียวโซลาร์ฟาร์ม 220MW สัดส่วน 20%
ชัดแล้ว! ผู้ถือหุ้น ECF ไฟเขียวลงทุนในโครงการโรงไฟฟ้าพลังงานแสงอาทิตย์ ขนาดกำลังการผลิต 220MW ในเมียนมาร์ จำนวน 20%
1 มิ.ย. 2560

ผู้สื่อข่าวรายงานว่า สืบเนื่องจากกรณีที่มีกระแสข่าว ว่า บริษัท อีสต์โคสท์เฟอร์นิเทค จำกัด (มหาชน) ECF จะเข้าซื้อหุ้นในบริษัท พลังงานเพื่อโลกสีเขียว (ประเทศไทย) จำกัด หรือ Green Earth (Thailand) Company Limited (GEP) ซึ่งเป็นบริษัทย่อยของ บริษัท วินเทจ วิศวกรรม จำกัด (มหาชน) หรือ VTE
โดยบริษัทพลังงานเพื่อโลกสีเขียว (ประเทศไทย) จำกัด ได้เข้าทำสัญญากับรัฐบาลเมียนมาร์ เพื่อทำการซื้อขายและจำหน่ายโครงการโรงไฟฟ้าพลังงานแสงอาทิตย์ ขนาดกำลังการผลิต 220MW ในเมืองบินมู ประเทศเมียนมาร์ มูลค่าการลงทุนกว่า 1 หมื่นล้านบาท
ล่าสุด วานนี้ (31 พ.ค.) ที่ประชุมวิสามัญผู้ถือหุ้นครั้งที่ 1/2560 มีมติให้ บริษัท อีซีเอฟ เพาเวอร์ จำกัด ซึ่งเป็นบริษัทย่อย เข้าทำการซื้อหุ้นสามัญของบริษัท พลังงานเพื่อโลกสีเขียว (ประเทศไทย) จำกัด ในสัดส่วน 20% เพื่อร่วมลงทุนในโครงการโรงไฟฟ้าพลังงานแสงอาทิตย์ ที่ประเทศสาธารณรัฐแห่งสหภาพเมียนมาร์